
Nr. 22/302 / 8.11.2011


Biroul Permanent

al

Camerei  Deputaţilor

Vă înaintăm, alăturat, raportul asupra Propunerii legislative privind modificarea Legii nr.410/2002 pentru adoptarea Ordonanţei nr.75 din 30 august 2001 privind organizarea şi funcţionarea cazierului fiscal, trimis comisiei noastre pentru examinare pe fond, cu adresa Biroului Permanent Plx.441 din  20 iunie 2011.
	PREŞEDINTE,

Maria Eugenia BARNA


Parlamentul  României

Camera Deputaţilor

Nr. 22/ 302 / 8.11.2011


RAPORT  
asupra  Propunerii legislative privind modificarea Legii nr.410/2002 pentru adoptarea Ordonanţei nr.75 din 30 august 2001 privind organizarea şi funcţionarea cazierului fiscal
Cu adresa nr. Plx.441 din 20 iunie 2011, Biroul Permanent,  în temeiul art.95 din Regulamentul Camerei Deputaţilor, republicat, a sesizat, pentru examinare şi avizare în fond Comisia pentru buget, finanţe şi bănci cu  Propunerea legislativă privind modificarea Legii nr.410/2002 pentru adoptarea Ordonanţei nr.75 din 30 august 2001 privind organizarea şi funcţionarea cazierului fiscal.
La întocmirea prezentului raport, în conformitate cu art.97 din Regulamentul Camerei Deputaţilor, Comisia a avut în vedere avizul favorabil al Consiliului Legislativ, cu observaţii şi propuneri,  transmis cu adresa nr.288/15.03.2011, avizul favorabil al Comisiei juridice, de disciplină şi imunităţi, avizul favorabil al Consiliul Economic şi Social cu propuneri de modificare  şi punctul de vedere negativ al Guvernului.
Prezenta propunere legislativă are ca obiect de reglementare amendarea Ordonanţei Guvernului. nr.75/2001 privind organizarea şi funcţionarea cazierului fiscal, republicată, cu modificările şi completările ulterioare, în sensul că, în cazul primirii de noi membri în asociaţiile înscrise în Registrul asociaţiilor şi fundaţiilor, să nu mai fie obligatorie prezentarea certificatului de cazier fiscal de către noii membri.

Se propune prelungirea perioadei de valabilitate a certificatului de cazier fiscal, de la 30 la 90 de zile de la data emiterii, luându-se în considerare că  “procedura în faţa instanţei judecătoreşti depăşeşte 30 de zile, iar valabilitatea certificatului de cazier fiscal este analizată în funcţie de data pronunţării instanţei, nu de data introducerii cererii.”
 În urma analizării actului normativ, membrii comisiei de buget, finanţe şi bănci au hotărât respingerea din următoarele considerente:
- Menţionăm că măsurile propuse se regăsesc sub aceeaşi formă şi în “Propunerea legislativă pentru modificarea şi completarea Ordonanţei Guvernului nr.75/2001 privind cazierul fiscal, cu modificările şi completările ulterioare”, care a fost dezbătută îm comisia buget, finanţe şi bănci în data de 16.06.2011 şi i s-a întocmit  un raport favorabil. Momentan este înscrisă pe ordinea de zi a plenului din data de 20.06.2011;
 Se consideră că modificarea  perioadei  de valabilitate a certificatului de cazier fiscal, respectiv de la  30 zile iniţial de la data emiterii, modificată  la 60 zile , amendament adoptat pentru urgentarea procesului actului de justiţie, permite autorităţii solicitante să utilizeze informaţii actuale cu privire la comportamentul fiscal al persoanei supuse analizei.
Proiectul de Lege face parte din categoria legilor ordinare, potrivit art. 76 din Constituţia României, republicată.

La lucrările comisiei şi-au înregistrat prezenţa un număr de 28 deputaţi din totalul de 33 membri ai comisiei.
        Raportul comisiei a fost votat cu unanimitate de către deputaţii prezenţi la dezbateri.
Proiectul de Lege  a fost  respins de Senat în şedinţa din data de 15 iunie 2011, în calitate de primă Cameră sesizată.
Proiectul de lege, potrivit prevederilor art. 75 din Constituţia României, republicată şi ale art. 92 alin.(9) pct.2 din Regulamentul Camerei Deputaţilor, republicat, cu modificările ulterioare, este de competenţa decizională a Camerei Deputaţilor.
În urma dezbaterii Propunerii legislative privind modificarea Legii nr.410/2002 pentru adoptarea Ordonanţei nr.75 din 30 august 2001 privind organizarea şi funcţionarea cazierului fiscal,  în şedinţa din data de 7 noiembrie 2011, comisia propune supunerea spre dezbaterea şi adoptarea Plenului Camerei Deputaţilor un  raport de respingere.
	PREŞEDINTE,

Maria Eugenia BARNA
	SECRETAR,

Nicolae BUD


Consilier, Luminiţa Ghiorghiu                                                                          

